Motho  o thata ka se gaabo
Batswana bangwe ba kgaletswe go kopa dingwao tsa merafe e sele mme ba nyatsa ya bone mo go felelang e nyelela jaaka go direga gompieno. Go buile jalo kgosi ya Moshupa, Kgosi Oscar Mosielele, kwa moletlong wa go supa ngwao kwa sekoleng se se botlana sa Bakoko kwa Moshupa bosheng.O boletse fa ngwao e nyelela ka monokela mme e metswa ke dingwao tse dingwe bogolo jang tsa batho basweu. Kgosi Mosielele o boletse fa ba nyatsa teme ya ga bone ya Setswana mo ba felelang ba kopanya puo ya Setswana le ya sekgoa fa ba bua, mo Motswana a buang Setswana le sekgoa nako e le nngwe. O ba kgotlhaditse go tlhopha tsedi siameng mo ngwaong tse dingwe tsa merafe e mengwe.A re mokgwa wa go apara le go tsamaya e hetogile mo batswaneng, o boletse fa dijo tsa Setswana le tsone di tlogetswe go jewa tsa merafe e sele tsedi senang dikotla ka gore ke tsa maitirelo. A re dijo tsa Setswana tsedi lengwang ko masimo di na le dikotla fela tse dintsi.Kgosi o boletse fa bogologolo Batswana ba ne ba na le mowa wa boipelego le go thusa ba ba dikobodikhutshwane. A re go ne go na le letsema ko batho ba kgobokanelang ko go yo mongwe ba mo thusa mme ba sa duelwe ka sepe go apeiwa dijo le boalwa fela. A re go ne go nale lenaneo la mafisa le morui mongwe a neelang motho mongwe yo senang dikgomo dikgomo dingwe tsa gagwe gore a di dise mme morago a mo tshwaele kgomo, motho yoo o ne a di dirisa go itemela, go nwa masi le go itirela moraka, a re dilo tseo jaanong di nyeletse go beilwe sengwe le sengwe mo pusong, mo gotweng athama ke go jese. O boletse fa mokgwa wa go dumedisa o nyeletse le one mme a kopa batsadi go ruta bana ka bonnye gore ba seka ba tlhaelwa ke ngwao. O boletse fa meila le yone e ne e thusa go bopa setshaba le bana. Kgosi a re ditlhabololo le tlhabologo di latlhile boleng ja ngwao mo Batswana ba iphetlhelang ba le fa gare ga dinaka tsa nare ba sa e ikitsi. O rotloeditse Batswana go kwala ngwao ya bone gore etle e bolokwe ebo e somarelwe.A re puo ya sekgoa e hupeditse puo ya Setswana. Sekole sa Bakoko ke sengwe sa dikole tsedi ratang go supa ngwao ebile ba supa dijo, metshameko, maboko, dipina le mekgwa ya Setswana. BOPA